**3 PRIEDAS**

**PAGRINDINĖS NVO VEIKLOS RŪŠYS IR PRINCIPAI**

Žemiau pateikti NVO veiklos principai pagal sritis yra tik orientaciniai ir nebaigtiniai, t. y. konkrečios srities veiklų sąrašas gali būti papildomas pačių NVO.

1. **APLINKOSAUGOS IR GYVŪNŲ GLOBOS ORGANIZACIJOS**

Aplinkosaugos ir gyvūnų globos organizacijos rūpinasi gamtos išsaugojimu, gyvūnų gerove ir tvarios plėtros skatinimu. Jos siekia didinti visuomenės sąmoningumą apie aplinkosaugos problemas, skatinti atsakingą elgesį su gyvūnais ir saugoti natūralią ekosistemą. Organizacijos vykdo švietimo programas, organizuoja savanoriškas akcijas, bendradarbiauja su valstybės institucijomis ir kitomis organizacijomis, siekdamos užtikrinti tvarų gamtos išteklių naudojimą ir gyvūnų teisių užtikrinimą.

Organizacijų veiklos principai:

* siekia apsaugoti natūralius išteklius, ekosistemas ir biologinę įvairovę;
* užtikrina, kad gyvūnai būtų gerbiami, saugomi ir jiems būtų suteikiama tinkama priežiūra, gyvenimo sąlygos ir gydymas;
* organizuoja edukacines programas, skirtas visuomenės informavimui apie aplinkosaugos problemas ir gyvūnų teises;
* skatina bendruomenių dalyvavimą aplinkosaugos projektuose, savanorystėje ir gyvūnų globos veikloje;
* propaguoja tvarias praktikas, mažinančias neigiamą poveikį aplinkai ir skatinančias ekologišką gyvenimo būdą;
* dalyvauja formuojant ir įgyvendinant aplinkosaugos ir gyvūnų teisių politiką;
* nagrinėja ir sprendžia su aplinkosauga ir gyvūnų gerove susijusias problemas, įskaitant netinkamus elgesio su gyvūnais atvejus ir aplinkos užterštumą;
* kuria partnerystės ryšius su kitomis nevyriausybinėmis organizacijomis, mokslinėmis institucijomis ir verslo sektoriaus atstovais, siekiant efektyviau spręsti aplinkosaugos ir gyvūnų globos problemas;
* inovatyvūs sprendimai: skatinamos naujoviškos idėjos ir sprendimai, kurie prisideda prie aplinkos išsaugojimo ir gyvūnų gerovės, remiantis moksliniais tyrimais ir gerąja praktika.

**II. VAIKŲ IR JAUNIMO ORGANIZACIJOS**

 Vaikų ir jaunimo organizacijos rūpinasi pilietiniu jaunų žmonių ugdymu, užimtumu bei formuoja ir įgyvendina jaunimo politiką šalyje.

Organizacijų veiklos principai:

* rūpinasi vaikų ir jaunimo teisėmis;
* skatina jaunų žmonių fizinį užimtumą, sveikatingumą ir turiningą laisvalaikį;
* nagrinėja jaunimo švietimo, darbo su jaunimu ir socialinius jaunimo klausimus;
* užtikrina atstovavimą vaikų ir jaunimo teisėms;
* rūpinasi kultūrine ir kūrybine vaikų ir jaunimo veikla;
* rūpinasi doroviniu, pilietiniu jaunimo ugdymu;
* sprendžia neformaliųjų vaikų ir jaunimo grupių problemas;
* ieško nepalankiomis sąlygomis gyvenančių jaunų žmonių (kaimo jaunimas, jaunimas įkalinimo įstaigose ir t. t.) problemų sprendimų;
* sprendžia socialines jaunimo problemas (nedarbas, permokymo klausimai, neįgalus jaunimas, aukų problemos, lengvatos įvairioms socialinėms jaunimo grupėms, būsto problema).

**III. KULTŪROS ORGANIZACIJOS**

Kultūros organizacijos rūpinasi visų meno šakų plėtra, skatinimu, atstovauja kultūrą propaguojančių žmonių interesams.

Organizacijų veiklos principai:

* atstovauja menininkų ir su kultūra ar menu susijusių individų, organizacijų bei kitų asociacijų interesams;
* demonstruoja ir publikuoja profesionalaus ir mėgėjiško meno kūrinius regione, valstybėje bei tarptautiniu lygiu;
* rengia tarpregioninius ir tarptautinius kultūros mainus, pažintinius projektus;
* saugo ir plėtoja etninės kultūros paveldą, atkuria jo vertę ir puoselėja vietos tradicijas;
* rūpinasi tautinių mažumų kultūros sklaida ir atstovavimu jų interesams;
* tobulina meninius profesionalų ir mėgėjų įgūdžius;
* užsiima meno kūrinių leidyba ir publikavimu;
* kaupia įvairių meno sričių kūrinius, rengia įvairių formų pristatymus visuomenei, organizuoja meninius susivienijimus, stovyklas ir kitus kolektyvinės kūrybos renginius;
* kuria įvairių meno sričių autorinius darbus.

**IV. TAUTINIŲ MAŽUMŲ IR RELIGINIŲ BENDRUOMENIŲ ORGANIZACIJOS**

Tautinės organizacijos – tai organizacijos, kurios įgyvendina LR tautinių mažumų įstatymą, atstovauja tautinių mažumų interesams valstybės institucijoje, puoselėja etninių grupių kultūrą.

Organizacijų veiklos principai:

* rūpinasi tautinių mažumų kultūros sklaida Lietuvoje ir užsienyje;
* skatina tautinių mažumų vaikų ir jaunimo veiklą;
* užtikrina etninių grupių kultūros paveldo ir jo kultūrinės vertės išsaugojimą;
* organizuoja tautinių mažumų šeštadieninių ir sekmadieninių mokyklų veiklą;
* skatina tautinių mažumų tolerancijos ugdymą, ragina nesitaikstyti su rasizmu bei tautine diskriminacija;
* puoselėja tautinių mažumų integraciją ir tautinį tapatumą.

Religinės bendruomenės – tai grupės žmonių, kurie dalijasi bendra religine praktika, tikėjimu ir vertybėmis. Jos gali būti formuojamos pagal skirtingas religijas, sektas ar konfesijas.

Organizacijų veiklos principai:

* organizuoja liturginius ritualus, pamaldas, šventes ir kitus religinius renginius;
* teikia religinius mokymus nariams, organizuoja seminarus, kursus ir diskusijas apie religiją ir etiką;
* padeda nariams sunkiu metu, organizuoja labdaros akcijas ir socialinę paramą, rūpinasi labdara tiems, kam jos reikia;
* skatina religinių tradicijų, papročių ir kultūros išsaugojimą bei sklaidą, organizuoja kultūrinius renginius;
* skatina tarpreliginį dialogą, toleranciją ir supratimą tarp skirtingų religinių bendruomenių;
* įsitraukia į socialinius projektus, kurie padeda spręsti aktualias problemas, tokias kaip skurdas, švietimas ir sveikatos priežiūra.

**V. VIETOS BENDRUOMENIŲ ORGANIZACIJOS**

Vietos bendruomenių organizacijos – tai daugiafunkcės nevyriausybinės organizacijos, veikiančios kaip tarpininkės ir organizatorės įgyvendinant bendruosius konkrečių teritorijų bendruomenių narių interesus ir tikslus.

Organizacijų veiklos principai:

* skatina ir puoselėja vietos gyventojų bendruomeniškumą bei savarankiškumą;
* rūpinasi socialine gyvenimo kokybe apibrėžtoje teritorijoje;
* atstovauja vietos bendruomenės interesams valdžios ir kitose struktūrose;
* rūpinasi darnia vietovės plėtra;
* vietos bendruomenei organizuoja kultūros, sporto, švietimo ir kitus renginius;
* saugo konkrečios teritorijos paveldą, žaliuosius plotus, tradicijas;
* rūpinasi vaikų, jaunimo ir senjorų integracija į vietos bendruomenės veiklą;
* siekia realios savivaldos, didesnio seniūnijų finansinio ir veiklos savarankiškumo;
* kuria ir realizuoja projektus vietos bendruomenės gyvenimo kokybei gerinti.

**VI. ŽMOGAUS TEISIŲ / LYGIŲ GALIMYBIŲ APSAUGOS ORGANIZACIJOS**

Tai organizacijos, kurios siekia lygių galimybių visuomenėje, skatina skirtingų lyčių, rasių, tautybių bei įsitikinimų turinčių asmenų veiklumą, verslumą, užimtumą ir pasitikėjimą savimi.

Organizacijų veiklos principai:

* siekia vyrų ir moterų lygių teisių, pareigų ir galimybių gyvenime;
* keičia visuomenės požiūrį į skirtingų žmonių vietą ir vaidmenį visuomenėje;
* stiprina žmonių pasitikėjimą savimi;
* siekia, kad moterims būtų atstovaujama vietiniuose ir valstybiniuose valdymo organuose;
* rengia statistinę medžiagą, atlieka tyrimus ir analizes moterų visuomeninės, socialinės padėties bei kitais klausimais;
* stebi ir analizuoja, kaip įgyvendinamas Lietuvos moterų lygių galimybių planas;
* skatina skirtingų asmenų susirūpinimą savo teisių gynimu, stereotipų ir nelygybe pagrįstų santykių keitimu;
* remia iniciatyvas, kurios gali pagerinti įvairių asmenų gyvenimo kokybę, aktyviai dalyvauja jas įgyvendinant;
* teikia dvasinę ir materialinę pagalbą asmenims;
* skatina asmenų iniciatyvumą, verslumą, ugdo gebėjimą prisitaikyti kintančioje visuomenėje;
* skatina ir ugdo moterų kompiuterinį raštingumą, moko dirbti IT technologijomis;
* rengia seminarus, mokymus bei kitas švietimo formas moterims informuoti.

**VII. PILIETINIŲ INICIATYVŲ ORGANIZACIJOS**

Pagrindinė interesams atstovaujančių organizacijų (pilietinių) užduotis yra demokratijos ir pilietinės visuomenės tradicijų ugdymas bei atstovavimas konkretiems interesams.

Organizacijų veiklos principai:

* rūpinasi pakankamai aukšto ir skaidraus teikiamų paslaugų lygio valdžios institucijose išlaikymu;
* siekia užtikrinti patikimą ir stabilų nevyriausybinio sektoriaus darbą ir plėtrą;
* rūpinasi valdžios institucijų priimamų teisės aktų aiškinimu, svarstymu, pasiūlymų apie galimas pataisas rengimu ir teikimu bei vykdymu;
* inicijuoja NVO sąjungų ir asociacijų kūrimąsi bei rūpinasi jų plėtra;
* siekia didesnio valdžios pareigūnų atskaitingumo piliečiams, rūpinasi viešojo administravimo plėtra;
* atstovauja konkretaus individo ar iniciatyvinės grupės interesams;
* skatina demokratijos tradicijų bei pilietinės visuomenės vystymąsi;
* kaupia, apdoroja, rūšiuoja informaciją (duomenų bazės) bei rūpinasi sklandžia jos sklaida;
* rengia įvairių formų švietimo ir visuomenės informavimo renginius (konferencijas, forumus, seminarus bei kitas švietimo ir informavimo kampanijas);
* rengia mokymus, skirtus visapusiškai NVO sektoriaus veiklos plėtrai ir stiprinimui (personalo vadyba, paraiškų pildymas ir kt.);
* teikia tarpininko paslaugas, ieškant projekto partnerių.

**VIII. SPORTO ORGANIZACIJOS**

Pagrindinė sporto organizacijų veikla grindžiama profesionalų ir mėgėjų sportininkų ugdymu ir aukštų sportinių rezultatų siekimu. Visa kita veikla yra antraeiliai dalykai, kuriuos įgyvendinant kaip metodinė priemonė pasitelktas sportas.

Organizacijų veiklos principai:

* specializuojasi konkrečioje sporto šakoje;
* siekia sportinių pasiekimų varžybose, čempionatuose ir pan.;
* pagrindinis tikslas – tobulinti sportinį meistriškumą;
* galima specializacija – neįgaliųjų ruošimas, tuo pačiu jų integracija į visuomenę;
* rengia varžybas, sporto šventes, festivalius, olimpiadas;
* suteikia galimybę praktikuoti kūno kultūrą;
* sportą pateikia kaip žmogaus rekreacijos priemonę;
* propaguoja olimpinį judėjimą;
* atstovauja sportininkų, trenerių bei su tuo susijusių žmonių interesams;
* rūpinasi trenerių, gydytojų bei kito aptarnaujančio personalo kvalifikacijos kėlimu, supažindindamos su naujausia treniruočių metodika, sporto rinkotyra ir t. t.;
* prižiūri ir išlaiko senas sporto bazes, steigia naujas;
* dalyvauja įvairių organizacijų ir asociacijų veikloje, yra jų narės.

**IX. SVEIKATOS / SOCIALINIŲ KLAUSIMŲ ORGANIZACIJOS**

Sveikatos ir socialinės apsaugos organizacijos teikia pagalbą socialiai jautrioms žmonių grupėms, rūpinasi visų ligų bei sveikatos sutrikimų prevencija ir reabilitacija. Taip pat užsiima specialistų kvalifikacijos kėlimu, visuomenės mokymu ir informavimu.

Organizacijų veiklos principai:

* teikia socialinę pagalbą ir paramą socialiai pažeidžiamoms žmonių grupėms;
* užsiima visų ligų ir kitų sveikatos sutrikimų prevencija;
* užsiima visų ligų ir kitų sveikatos sutrikimų sukeltų padarinių likvidavimu, ligonių reabilitacija;
* vienija tam tikrų ligų kamuojamus žmones, gina ir atstovauja jų interesams;
* vienija ligų grupės ar konkrečios ligos specialistus, gina jų teises;
* organizuoja įvairaus pobūdžio renginius, skirtus tikslinei grupei ar visuomenei;
* užsiima naujų medikamentų bei gydymo metodų paieška;
* rūpinasi ligonių ir socialiai pažeidžiamų grupių integravimu į visuomenę;
* kuria vietinius ir tarptautinius tinklus, jungiančius atskirus individus, fizinius asmenis, organizacijas, asociacijas ir kitas žmonių grupes.

**X. ŠVIETIMO ORGANIZACIJOS**

Švietimo organizacijos yra institucijos, kurios teikia švietimo paslaugas įvairiais lygiais – nuo ikimokyklinio iki aukštojo mokslo. Jos siekia ugdyti žinias, įgūdžius ir vertybes, reikalingas asmeniniam ir profesiniam tobulėjimui. Šios organizacijos taip pat gali vykdyti mokymus, seminarus, kursus ir kitus švietimo projektus, skatinančius nuolatinį mokymąsi ir asmeninį vystymąsi.

Organizacijų veiklos principai:

* teikia paslaugas, kurios atitinka šiuolaikinius švietimo standartus ir metodikas;
* naudoja modernius mokymo metodus ir technologijas, skatinančias aktyvų mokymąsi;
* bendradarbiauja su kitomis švietimo institucijomis, verslo sektoriaus atstovais ir visuomeninėmis organizacijomis, siekiant užtikrinti švietimo paslaugų kokybę;
* aktyviai įtraukia mokinius ir jų tėvus į ugdymo procesą ir sprendimų priėmimą;
* siekia ugdyti socialiai atsakingus piliečius, skatinančius bendruomenių gerovę.

**XI. KITOS BENDRŲ POMĖGIŲ AR INTERESŲ ORGANIZACIJOS**

Tai organizacijos, kurios vienija verslo įmonių, profesinių sąjungų ar valstybės institucijų fizinius ir (ar) juridinius asmenis, kurie tiesiogiai nepriskiriami prie NVO sektoriaus. Taip pat vienija asmenis, turinčius bendrų interesų ir (ar) ideologijų, laisvalaikio ar hobio puoselėtojus.

Organizacijų veiklos principai:

* verslo (pelno siekiančių) įmonių asociacijos;
* valstybės ir savivaldybių institucijų bei jų įstaigų asociacijos;
* tų pačių profesijų darbuotojų susivienijimai (pvz., gydytojų, socialinių darbuotojų, bibliotekininkų, vadybininkų, inžinierių ir pan.);
* religijos pagrindu įkurtos organizacijos;
* viešosios įstaigos, kurių pagrindinis veiklos tikslas yra paslaugų pardavimas;
* valstybės ir (ar) privačių mokslo įstaigų susivienijimai;
* vienija asmenis, turinčius tuos pačius pomėgius (filatelistai, gyvūnų augintojai, alaus mėgėjai, kt.);
* medžiotojų bei žvejų klubai;
* gyvūnų globėjų organizacijos;
* įvairių gyvenimo būdų propaguotojų organizacijos.

**XII. VERSLO IR EKONOMIKOS ORGANIZACIJOS**

Verslo ir ekonomikos organizacijos yra įmonės, asociacijos ir kitos institucijos, kurios veikia ekonomikos srityje. Jos gali užsiimti prekių gamyba, paslaugų teikimu, prekyba, moksliniais tyrimais, konsultacijomis ir kitomis veiklomis, skirtomis ekonominiam augimui ir verslumo skatinimui.

Veiklos sričių principai:

* skatina nuolatinį naujų produktų ir paslaugų kūrimą bei diegimą rinkoje;
* užtikrina atvirą komunikaciją su klientais ir partneriais, teikiant aiškią informaciją apie veiklos rezultatus ir strategijas;
* siekia ilgaamžių sprendimų, atsižvelgdamos į socialinius, ekonominius ir aplinkos klausimus;
* siekia užtikrinti aukštą prekių ir paslaugų kokybę;
* teikia konsultacijas verslo plėtros, rinkodaros, finansų ir kitose srityse, organizuoja mokymus ir seminarus.